C 361/28

P9_TA(2022)0087

Zahteva za odvzem imunitete Joanisu Lagosu

Sklep Evropskega parlamenta z dne 24. marca 2022 o zahtevi za odvzem imunitete Joanisu Lagosu (2021/2225(IMM))

(2022/C 361/04)

Evropski parlament,

— ob upoštevanju zahteve za odvzem imunitete Joanisu Lagosu, ki jo je v povezavi z morebitno kazensko obtožbo (Re. ABM: RB 2020/193-EG: 6-21/50) zahteval namestnik državnega tožilca na atenskem sodišču prve stopnje in jo je 10. septembra 2021 namestnik vrhovnega državnega tožilca poslal Evropskemu parlamentu, 18. oktobra 2021 pa je bila razglašena na plenarnem zasedanju,

— po zagovoru Joanisa Lagosa v skladu s členom 9(6) Poslovnika,

— ob upoštevanju člena 8 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

— ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019 (1),

— ob upoštevanju člena 5(2), člena 6(1) in člena 9 Poslovnika,

— ob upoštevanju poročila Odbora za pravne zadeve (A9-0055/2022),

A. ker je namestnik državnega tožilca na atenskem sodišču prve stopnje vložil zahtevo za odvzem poslanske imunitete Joanisu Lagosu, da bi proti njemu začel kazenski postopek zaradi nekaterih izjav, ki jih je podal na plenarnem zasedanju Evropskega parlamenta;

B. ker je Joanis Lagos 14. septembra 2020 med razpravo na plenarnem zasedanju Evropskega parlamenta podal izjave, s katerimi naj bi domnevno širil ksenofobne in islamofobne lažne novice o migrantih v Morii;

C. ker je Joanis Lagos zaradi teh izjav domnevno kriv javnega spodbujanja k sovraštvu in nasilju proti osebam na podlagi njihove rase, barve kože ali narodnostnega ali etničnega porekla na način, ki ogroža javni red in predstavlja grožnjo za telesno nedotakljivost teh oseb, kar pomeni kaznivo dejanje na podlagi člena 1(1) grškega zakona št. 927/1979, kot ga je nadomestil člen 1 grškega zakona 4285/2014;

D. ker parlamentarna imuniteta ni osebni privilegij poslanca, temveč je jamstvo neodvisnosti Parlamenta kot celote in njegovih poslancev;

E. ker Parlamenta ni mogoče enačiti s sodiščem in ker poslanec v zvezi s postopkom za odvzem imunitete ne sme biti obravnavam kot „obtoženec“ (2);

F. ker se v skladu s členom 8 Protokola št. 7 o privilegijih in imunitetah Evropske unije zoper člana Evropskega parlamenta ne sme začeti preiskava, ne sme biti priprt niti se zoper njega ne sme začeti sodni postopek zaradi mnenja ali glasu, ki ga je izrekel pri opravljanju svojih dolžnosti;

G. ker je Joanis Lagos navedene izjave izrekel na plenarnem zasedanju Evropskega parlamenta in v prostoru zasedanja pri opravljanju svojih nalog kot poslanec Evropskega parlamenta;

H. ker je Joanis Lagos te izjave torej podal v okviru svojih nalog poslanca in dela v Evropskem parlamentu;

1. sklene, da se Joanisu Lagosu imuniteta ne odvzame;

2. naroči svoji predsednici, naj ta sklep in poročilo pristojnega odbora nemudoma posreduje pristojnemu organu Helenske republike in Joanisu Lagosu.

(1) Sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23; Sodba Sodišča z dne 19. decembra 2019 v zadevi Junqueras Vies, C-502/19, ECLI:EU:C:2019:1115.

(2) Sodba Splošnega sodišča z dne 30. aprila 2019, Briois proti Parlamentu, T-214/18, ECLI:EU:T:2019:266.